**William "Bill" H. Clement** (s. 20. joulukuuta 1950 Buckingham, Quebec, Kanada) on uransa päättänyt yhdysvaltalainen jääkiekkoilija sekä kaksinkertainen Stanley Cup-voittaja. 

Philadelphia Flyers varasi Clementin NHL:ään vuoden 1970 varaustilaisuudessa. Hän edusti yksitoista kautta kestäneellä NHL-urallaan Philadelphian ohella Washington Capitalsia, Atlanta Flamesia sekä Calgary Flamesia, voittaen NHL:n Stanley Cup-mestaruuden kahdesti pelatessaan Flyersissa. Hän pelasi ammattilaisurallaan yhteensä 719 NHL:n runkosarjaottelua tehopistein 148+208=356. Hänet valittiin myös vuosina 1976 ja 1978 NHL:n tähdistöotteluun

Ammattilaisuransa jälkeen Clement on toiminut kommentaattorina lukuisissa televisioiduissa jääkiekko-otteluissa, ja lainannut äänensä myös lukuisiin EA Sportsin NHL-pelisarjan osiin.

Ura
---

Clementin ura alkoi junioriliiga Ontario Hockey Leaguen Ottawa 67's:ssä, jossa hän pelasi yhteensä kolme kautta. Viimeisellä juniorikaudellaan Ottawassa Clement takoi 54 ottelussa tehopisteet 19+36=55, joten hyvin sujuneen kauden jälkeen Philadelphia Flyers varasi hänet NHL:ään vuoden 1970 varaustilaisuudessa toisella kierroksella varausnumerolla 18. 

NHL-kaukaloihin tähdännyt Clement ei kuitenkaan murtautunut heti Philadelphian kokoonpanoon, vaan joutui hakemaan aluksi vauhtia Quebec Acesista, joka oli Philadelphian AHL-liigan farmiseura. Quebecissä Clementin taitoja sulavana kahden suunnan hyökkääjänä alettiin arvostaa. Seuraavaksi kaudeksi hän siirtyi Philadelphian joukkueeseen 49 ottelun ajaksi, ja pelasi Flyersin uudessa AHL-farmiseurassa, Richmond Robinsissa 26 ottelua. Kausi kaudelta Clement paransi peliään, ja lopulta oli mukana juhlimassa Stanley Cup-mestaruutta perättäisinä vuosina 1974 ja 1975.

Ennen seuraavaa kautta Philadelphia kauppasi Clementin Washington Capitalsiin vaihdossa ensimmäisen kierroksen avausvaraukseen, joka tulisi kyseisenä vuonna olemaan Mel Bridgman. Clement sai Capitalsissa kuitenkin vastuuta, ja hänet valittiin seuran kapteeniksi. 46 runkosarjaottelun jälkeen Clementin matka jatkui kuitenkin jälleen uuteen seuraan, tällä kertaa Atlanta Flamesiin vaihdossa Gerry Meehaniin. Atlantan joukkuemenestys ei ollut parhaalla mahdollisella tasolla, mutta Clement pelasi seurassa kenties NHL-uransa parhaimmat vuodet: hänet valittiin tuolloin kahdesti NHL:n tähdistöotteluun, ja kaudella 1977-78 hän takoi NHL-uransa yhden kauden piste-ennätyksen tehtailemalla runkosarjassa tehopisteet 20+30=50. Tosin kaudella 1975-76 Clement teki yhteensä 54 tehopistettä, mutta kahdessa eri seurassa. 
Atlanta Flamesin kaikkien aikojen pistetilastoissa Clement on sijalla kahdeksan, sillä hän on Atlantassa pelaamissaan 297 ottelussa nakuttanut tehopisteet 69+107=176. 

Atlanta muutti lopulta Kanadan puolelle Calgaryyn, jossa Clementin NHL-ura päättyi kahden Calgary Flamesissa vietetyn kauden jälkeen.

Uratilastot
-----------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1967-68 | Ottawa 67's | OHA | 38 | 6 | 19 | 25 | 41 |  |  |  |  |  |
| 1968-69 | Ottawa 67's | OHA | 53 | 18 | 28 | 46 | 101 |  |  |  |  |  |
| 1969-70 | Ottawa 67's | OHA | 54 | 19 | 36 | 55 | 62 |  |  |  |  |  |
| 1970-71 | Quebec Aces | AHL | 69 | 19 | 39 | 58 | 88 | 1 | 0 | 0 | 0 | 0 |
| 1971-72 | Richmond Robins | AHL | 26 | 8 | 9 | 17 | 20 |  |  |  |  |  |  |
| 1971-72 | Philadelphia Flyers | NHL | 49 | 9 | 14 | 23 | 39 |  |  |  |  |  |  |
| 1972-73 | Philadelphia Flyers | NHL | 73 | 14 | 14 | 28 | 51 | 2 | 0 | 0 | 0 | 0 |
| 1973-74 | Philadelphia Flyers | NHL | 39 | 9 | 8 | 17 | 34 | 4 | 1 | 0 | 1 | 4 | Stanley Cup |
| 1974-75 | Philadelphia Flyers | NHL | 68 | 21 | 16 | 37 | 42 | 12 | 1 | 0 | 1 | 8 | Stanley Cup |
| 1975-76 | Washington Capitals | NHL | 46 | 10 | 17 | 27 | 20 |  |  |  |  |  |  |
| 1975-76 | Atlanta Flames | NHL | 31 | 13 | 14 | 27 | 29 | 2 | 0 | 1 | 1 | 0 | Ykköstähdistö |
| 1976-77 | Atlanta Flames | NHL | 67 | 17 | 26 | 43 | 27 | 3 | 1 | 1 | 2 | 0 |
| 1977-78 | Atlanta Flames | NHL | 70 | 20 | 30 | 50 | 34 | 2 | 0 | 0 | 0 | 2 | Ykköstähdistö |
| 1978-79 | Atlanta Flames | NHL | 65 | 12 | 23 | 35 | 14 | 2 | 0 | 0 | 0 | 0 |
| 1979-1980 | Atlanta Flames | NHL | 64 | 7 | 14 | 21 | 32 | 4 | 0 | 0 | 0 | 4 |
| 1980-81 | Calgary Flames | NHL | 78 | 12 | 20 | 32 | 33 | 16 | 2 | 1 | 3 | 6 |
| 1981-82 | Calgary Flames | NHL | 69 | 4 | 12 | 16 | 28 | 3 | 0 | 0 | 0 | 2 |
| NHL yhteensä | 719 | 148 | 208 | 356 | 383 | 50 | 5 | 3 | 8 | 26 |

Saavutukset
-----------

* Stanley Cup-mestaruus (1974 ja 1975)
* Pelasi NHL:n tähdistöottelussa (1976 ja 1978)

Lähteet
-------

1. 1 2   Bill Clementin biografia Legends of Hockey -sivustolla Legends of Hockey. Viitattu 23.5.2012. (englanniksi)
2. ↑   Bill Clementin uratilastot HockeyDB -sivustolla HockeyDB. Viitattu 23.5.2012. (englanniksi)
3. ↑   Bill Clementin saavutukset ja palkinnot Legends of Hockey -sivustolla Legends of Hockey. Viitattu 23.5.2012. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data

 |

 |